钦定古今图书集成/明伦汇编/氏族典/第336卷 > 刘弘昌
## 钦定古今图书集成/明伦汇编/氏族典/第336卷 > 刘弘昌

按《十国春秋》，南汉刘弘昌，高祖第五子也。大有初，封
越王。为人孝谨有知识，高祖绝怜之。会高祖病卧寝
中，时雍、康二王皆早死，殇帝以次当立，高祖召右仆
射王翷与语，呼殇帝及中宗小字曰：“寿隽虽长，然皆
不足任吾事，惟弘昌类我，吾欲立之，奈何？吾子孙不
肖，后世如鼠入牛角，势当渐小尔。”因泣下欷歔翷遂
谋立弘昌为太子。议已定，用萧益言而止。及殇帝嗣
位，骄淫失德，左右辄以无罪死，弘昌屡谏不听。已而
为刘思潮等所弑。弘昌乃率兵迎中宗于寝殿，论拥
戴功，加太尉，兼中书令、诸道兵马都元帅，知政事。未
几，中宗谋尽诛诸弟，以弘昌贤而得，众忌之。乾和二
年，遣弘昌祠襄帝陵于海曲，至昌华宫，使人掩其不
备而毙之，以盗杀闻。